《忆同张子长游北山诸名胜》
宋代·方凤

昔与张公子，翩翩访赤松。
重来逾两纪，独去宿孤峰。
古木苍陂映，禅房侧迳通。
夕阴千嶂黑，人静一灯红。
幸及轩车会，宁辞杖履从。
相看如梦寐，健步愧儿童。
春尽山仍好，林深涧忽穷。
天低时堕雨，寺远偶闻钟。
吊古田无鹿，探奇洞有龙。
幽寻穿窈窱，高步蹋玲珑。
灵草多成药，疏篁不作丛。
岚光疑晻暖，野色在空蒙。
下瞰疑无底，言旋复向东。
岩阿依断礎，烟嶂落飞淙。
细路缘苔磴，危桥跨石谼。
泉依山曲曲，云与树重重。
巨刹标名岳，穹垣护亩宫。
倚栏斜日下，入室老僧逢。
零落螭头墨，荒凉马鬣封。
不才持薄禄，终古愧高风。
驰擔云关裹，传觞雪峡中。
追随寻道侣，述作付文雄。
急景真流电，浮生尚转蓬。
后期观岁晏，来往意憧憧。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。